Document ID: 32014R0446

UREDBA KOMISIJE (EU) br. 446/2014
оd 2. svibnja 2014.
o izmjeni Uredbe (EZ) br. 295/2008 Europskog parlamenta i Vijeća o strukturnim poslovnim statistikama i uredbi Komisije (EZ) br. 251/2009 i (EU) br. 275/2010 u pogledu serija podataka koji se prikupljaju i mjerila za ocjenu kvalitete strukturnih poslovnih statistika
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u o obzir Uredbu (EZ) br. 295/2008 Europskog parlamenta i Vijeća od 11. ožujka 2008. o strukturnim poslovnim statistikama (1), a posebno njezin članak 11. stavak 2. točke (a), (b), (d), (e) i (j),
budući da:
(1)
Uredbom (EZ) br. 295/2008 Europskog parlamenta i Vijeća utvrđen je zajednički okvir za prikupljanje, slanje i vrednovanje europskih statističkih podataka o strukturi, djelatnostima, konkurentnosti i uspješnosti poslovanja poduzeća u Uniji.
(2)
Uredbom Komisije (EZ) br. 251/2009 (2) utvrđuje se učestalost izrade višegodišnjih strukturnih poslovnih statistika i podjela rezultata za izradu strukturne poslovne statistike kako bi dobiveni podaci bili usporedivi i usklađeni u svim državama članicama.
(3)
Uredbom Komisije (EU) br. 275/2010 (3) utvrđuju se mjerila za ocjenu kvalitete i sadržaja izvješća o kvaliteti koje trebaju dostaviti države članice.
(4)
Potrebno je ažurirati popis obilježja određivanjem serija podataka o demografiji poduzeća s najmanje jednim zaposlenikom kako bi se odgovorilo potrebi za povećanom međunarodnom usporedivosti rezultata, posebno za statistike o poduzetništvu. Potrebno je utvrditi i prvu referentnu godinu, učestalost i podjelu rezultata za ta obilježja. Prilog IX. Uredbi (EZ) br. 295/2008 i Prilog I. Uredbi (EZ) br. 251/2009 treba stoga na odgovarajući način izmijeniti.
(5)
Iskustvo pokazuje da obilježja utvrđena u prilozima V. do VII. Uredbi (EZ) br. 295/2008 nisu potrebna u trenutačnoj godišnjoj učestalosti. Učestalost bi stoga trebalo prilagoditi prikupljanju jednom u deset godina. Prilog I. Uredbi (EZ) br. 251/2009 treba stoga na odgovarajući način izmijeniti.
(6)
Izvješća o kvaliteti statističkih podataka prikupljenih u skladu s prilozima V. do VII. Uredbe (EZ) br. 295/2008 nisu više potrebna na godišnjoj osnovi. Njihova učestalost treba se stoga prilagoditi podnošenju svakih 10 godina u skladu sa zahtjevima podataka. Prilog Uredbi (EZ) br. 275/2010 treba izmijeniti na odgovarajući način.
(7)
Kako bi se osiguralo bolje praćenje napretka inovacija u kontekstu strategije Europa 2020., Unija i nacionalne zainteresirane strane zatražile su oblikovanje jedinstvenog integriranog indikatora. Taj indikator je, inter alia, namijenjen analitičnom mjerenju zaposlenosti u inovativnim, brzo rastućim poduzećima diljem Europe i na međunarodnoj razini. Osiguravanje podataka koji su osnova za taj novi indikator je nužno kako bi se omogućila njegova upotreba unutar Europskog semestra 2014. Uredbu (EZ) br. 295/2008 treba stoga na odgovarajući način izmijeniti.
(8)
Mjere predviđene ovom Uredbom u skladu su s mišljenjem Odbora za europski statistički sustav,
DONIJELA JE OVU UREDBU:
Članak 1.
Prilozi I., V., VI., VII. i IX. Uredbi (EZ) br. 295/2008 izmjenjuju se u skladu s Prilogom I. ovoj Uredbi.
Članak 2.
Prilozi I. i II. Uredbi (EZ) br. 251/2009 izmjenjuju se u skladu s Prilogom II. ovoj Uredbi.
Članak 3.
Prilog Uredbi (EZ) br. 275/2010 izmjenjuje se u skladu s Prilogom III. ovoj Uredbi.
Članak 4.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 2. svibnja 2014.

Labels: 7
12
4
19